Պրուդենս Հյուվարդ

Պրուդենս Հյուվարդ (, ), կանադացի նկարչուհի, «Բիվեր Հոլլ» նկարիչների խմբի անդամ, ժամանակակից արվեստի կանադական նկարիչների խմբի համահիմնադիր։

Կենսագրություն 
Պրուդենս Հյուվարդը ծնվել է Մոնրեալում, բարեկեցիկ ընտանիքում։ Հյուվարդը ընտանիքի ութ երեխաներից վեցերորդն էր։ Նախնական կրթությունը ստացել է մասնավոր դպրոցում։ Վաղ տարիքից  նա հետաքրքրություն է ցուցաբերել արվեստի նկատմամբ, տասներկու տարեկանից հաճախել է Մոնրեալի գեղարվեստի թանգարանում նկարիչ մանկավարժներ Ուիլյամ Բրիմների (1855-1925 թվականներ) և Մորիս Կալլենի (1866-1934 թվականներ) կողմից անցկացվող դասախոսություններին։
 
Առաջին համաշխարհային պատերազմի ժամանակ Հյուվարդը բնակվում էր Անգլիայում, այնտեղ նրա եղբայրները ծառայում էին կանադական բանակում, իսկ Պրուդենսը Կարմիր խաչի կամավորական էր։ Պատերազմի վերջում վերադառնալով Կանադա, նա շարունակում է զբաղվել գեղանկարչությամբ և միանում է  կանադացի նկարիչների «Բիվեր Հոլլ» խմբին։ 1924 թվականին նրա աշխատանքները ցուցադրվեցին Կանադայի գեղարվեստի թագավորական ակադեմիա, Տորոնտոյում, Օնտարիո։ Այդ ժամանակ կին նկարիչների ստեղծագործություններին անվստահությամբ էին վերաբերվում, սակայն 1932 թվականին Մոնրեալում Սքոթի պատկերասրահում  (Scott Gallery) կայացավ նկարչուհու առաջին անհատական ցուցահանդեսը։  
 
Իր գեղարվեստական վարպետության կատարելագործման նպատակով 1925-1926 թվականները նկարչուհին անցկացրեց Փարիզում, ծանոթանալով տեղացի նկարիչների, Մոնպառնասի բնակիչների ստեղծագործություններին։ Փարիզում նա սովորում է Կոլարոսի ակադեմիայում, այցելում է Մոնպառնասի «Le Dome Café» սրճարան, որը հյուսիսամերիկացի գրողների և նկարիչների հանդիպման սիրելի վայրն էր, որտեղ կանադացի գրող Մորլի Կալլագանը  (Morley Callaghan) անցկացնում էր իր ժամանակը, ընկերների` Էռնեստ Հեմինգուեյի և Ֆրենսիս Սքոթ Ֆիցջերալդի հետ։

Փարիզում Հյուվարդը ծանոթացավ Օնտարիոյից նկարիչ Իզաբել Մակլաֆլինի (Isabel McLaughlin) հետ, որի հետ ընկերացավ և հետագայում նկարելու նպատակով ճամփորդեց բաց երկնքում։ 1929 թվականին Կանադայի ազգային պատկերասրահի կողմից կազմակերպված Կանադայի գլխավոր նահանգապետ Ֆրիմեն Ֆրիմեն-Թոմաս Ուիլլինգտոնի անվան մրցույթում նկարչուհու  Աղջիկը բլրի վրա նկարը ստացավ գլխավոր մրցանակը։

Հետագայում Պրուդենս Հյուվարդը հրավիրվեց մասնակցելու Յոթի խմբի նկարիչների աշխատանքների ցուցահանդեսին, որտեղ էլ մտերմացավ նկարիչ Ալեքսանդր Ջեքսոնի հետ և ավելի ուշ նրա հետ ճամփորդեց  Սուրբ Լավրենտիոսի գետով։
   
1931 թվականին նկարչուհին մտավ A School of Drawing Painting Sculpture  նկարիչների խմբի կազմի մեջ։ 1939 թվականի ավտովթարից հետո, նա  երկար ժամակակ վերականգնում էր խարխլված առողջությունը։ Երկրորդ Համաշխարհային պատերազմի ժամանակ նա նկարում է զինվորական պլակատներ։ 1933 թվականին Պրուդենս Հյուվարդը դարձավ «Canadian Group of Painters» կանադական նկարիչների խմբի կազմակերպիչներից մեկը։

Պատերազմից հետո նրա բրոնխային ասթմա հիվանդությունը սրացավ, ինչը թույլ չէր տալիս նկարչուհուն լիովին զբաղվել ստեղծագործական աշխատանքներով։ Ի վերջո, Պրուդենս Հյուվարդի առողջությունը այնքան վատացավ, որ նա ստիպված հրաժարվեց զբաղվել գեղանկարչությամբ։ Նկարչուհին մահացել է 1947 թվականին Լոս Անջելեսում, բուժման ընթացքում։

Ստեղծագործություններ 
Պրուդենս Հյուվարդը նկարել է բնապատկերներ, նատյուրմորտներ, բայց առաջին հերթին մարդկանց։ Նրա ստեղծագործություններում բնությունն է, դիմանկարներ, մարդիկ, այդ թվում նյու սյուժեյի պատկերներ։  1930-ական թվականներին, վերջին սյուժեն քննադատության է ենթարկվել Միշել Նելսոնի կողմից, որին դուր  չէին գալիս սևամորթ կանանց պատկերներով նկարները։ 
 
Նկարչուհու կտավները ներկայումս գտնվում են մի շարք կանադական արվեստի պատկերասրահներում, Վինիպեգի պատկերասրահում, Մոնրեալի գեղարվեստի թանգարանում և Կանադայի ազգային պատկերասրահում։ 
  
1996 թվականին Պրուդենս Հյուվարդի հորեղբոր որդին,  քաղաքագետ Heward Grafftey-ը, իր Դիմանկարներ  կյանքից գրքում նրա մասին գրել է «Chapter Four: Prudence Heward»  գլխում։ 2010 թվականի հուլիսի 2-ին Կանադայի փոստային ծառայությունը հիշատակի նամականիշ և փոստային փաթեթ է թողարկել Հյուվարդի պատվին։  Այդ նամականիշերը մտել են «Կանադայի արվեստը» շարքի մեջ։

Գրականություն 
 Julia Skelly. Prudence Heward: Life & Work. Toronto: Art Canada Institute, 2015. ISBN 9781487100698

Պատկերասրահ

Ծանոթագրություններ

Արտաքին հղումներ 
 Canadian Women Artists History Initiative. Artist biographic database entry for Prudence Heward.
 Library and Archives Canada. Themes: Prudence Heward.
 National Gallery of Canada . Artist Collections entry: Prudence Heward.
 National Gallery of Canada. Gallery of paintings by Prudence Heward

Կանադացի նկարչուհիներ
Անգլոքվեբեկցիներ
Կանադացի դիմանկարիչներ
Կոլարոսի ակադեմիայի շրջանավարտներ
20-րդ դարի նկարչուհիներ